Telttayö oli vähän kylmä - Kaupunki - Helsingin Sanomat
Kaupunki | TÄÄLLÄ NUUKSIO 2
Telttayö oli vähän kylmä
"Vähän oli kylmä, mutta ei ylivoimaisesti", sanoivat vantaalaiset Virve Karhi ja Veli-Matti Ikävalko vietettyään kesän ensimmäisen telttayön Nuuksiossa. Lapaset ja pipot olisivat olleet lämpimämmälläkin mukana.
Nuoret matkasivat ensin Siikajärvelle bussilla ja taivalsivat sieltä yöpymään puiston toiseen laitaan Mustalammen tuntumaan.
Retki oli ex tempore -lähtö. Koulua käyvän Veli-Matin mielestä elämän oravanpyörästä on välillä päästävä, ja Nuuksio on siihen paras paikka, koska se on lähellä ja sinne on helppo tulla.
Yhdeksän kuukautta Pariisissa viettäneen Virven olisi pitänyt valmistautua pääsykokeisiin, mutta hän lähti mieluusti retkiseuraksi, "vaikka alueella liikkuukin vähän liikaa ihmisiä".
Virve on partiolaisena tottunut vaeltaja. Nuuksion lisäksi Sipoosta ja Nurmijärveltä löytyy hyvää retkeilymaastoa. Itä-Vantaan partiolaisissa paljon retkeilleenä hän arvioi Sipoon paikat kuluneemmiksi kuin Nuuksion.
"Ihan eri maailma
tämä on kuin kotikulmat. Eikä tätä mitenkään miellä Espooksi", Veli-Matti sanoi.
"Täällä on onnellinen, jos on lämmin eikä ole märkää ja kun saa ruokaa." Eläinkokemuksiakin kertyi. "Tikka hyppi vieressä. Hyvin pikkuinen koira piti hirveää meteliä, mutta ei se ollut ns. luonnoneläin. Käki kukkui." Kummana juttuna Virve piti sitä, että luonnossa herää aina aikaisin. Veli-Matin selitys - mukavasta vieterisängystä poikkeava patja - ei yksin riittänyt. "Linnut laulavat, kauniisti mutta kovempaa kuin muualla." Nuoret kokosivat kimpsunsa Mustalammelta vähän aiemmin kuin oli aikomus, sillä koululaisryhmät valtasivat paikan.
retkeilevätkin vielä tällä viikolla luonnossa. Espoon Perkkaanpuiston koulun 1-2-luokkalaiset ja esikoululaiset löytyivät makkaranpaistosta Mustalammen ääreltä.
Irmo Hovinmaa kertoi retkellä olevan ihan kohtuullisen kivaa.
Kaksi asiaa hän oli jo bongannut: talitiaisen ja sudenkorennon. Nuoren luontoharrastajan repussa kulki mukana isän teatterikiikari.